傳胡報二十韻
作者：徐璣
朝代：宋

paragraphs: 胡虜無仁義，興衰匪百年。
如何憑氣力，久欲靖中邊。
異類依天角，黄頭住海𤲬。
愚堪呼鹿豕，健每學鷹鸇。
猰狄時方憊，燕雲耗頗傳。
姦臣貪拓境，黠計落空拳。
氈毳分伊水，旌旗濕汴川。
鶑花春自老，風雨夜相連。
文物東南盛，舟車蜀廣聯。
規模垂翼翼，鼎石頼乾乾。
五福祥光近，千齡厚澤綿。
雨晴均化日，豐穰慶秋田。
禽獸聞相噬，干戈鬭欲纏。
瓜分爭塊壤，鼎沸逐埃涓。
亡北惟堪伺，良圖盍自堅。
藩籬兼謹守，閫外勿輕捐。
晉趙非殊異，山河本渾全。
人心方激切，天道有回旋。
王佐存諸葛，中興仰孝宣。
何當渭橋下，拱揖看駢闐。